Babelscape/SREDFM huggingface dataset:
Ισονγκόλε

Το Ισονγκόλε (Αγγλικά / Σουαχίλι: "Isongole") είναι Αγροτικό Τμήμα στην Περιοχή Ρούνγκουε ("Rungwe District"), στην Περιφέρεια Μπέυα ("Mbeya Region"), της Τανζανίας.

Το 2002 ο πληθυσμός στο Ισονγκόλε ("Isongole") ήταν 14.233 άτομα ενώ, το 2012 αυξήθηκε σε 18.689 κατοίκους.

Ο Επαρχιακός Επίτροπος στην Περιοχή Ρούνγκουε ("Rungwe District") είναι ο "Julius Chalya".
Δημήτρης Νίκου

Ο Δημήτρης Νίκου (πραγματικό όνομα "Δημήτρης Νίκος") είναι σύγχρονος Έλληνας συγγραφέας.
Ιωάννα Καρλόττα του Άνχαλτ-Ντέσαου

Η Ιωάννα Καρλόττα του Άνχαλτ-Ντέσαου ("Johanna Charlotte von Anhalt-Dessau", 6 Απριλίου 1682 - 31 Μαρτίου 1750) ήταν κόρη του Ιωάννη Γεωργίου Β΄, Πρίγκιπα του Άνχαλτ-Ντέσαου.
Toy Boy

Το Toy Boy είναι μια ισπανική τηλεοπτική σειρά, παραγωγή της Atresmedia σε συνεργασία με την Plano a Plano, η οποία μεταδόθηκε από το Ισπανικό τηλεοπτικό κανάλι Antena 3. Πρωταγωνιστούν οι Χεσούς Μοσκερά, Κριστίνα Καστάνιο και Μαρία Πεδράζα. Πρώτα, έκανε πρεμιέρα στα δίκτυα FesTVal και Atresplayer Premium τον Σεπτέμβριο 2019 πριν από την πρεμιέρα του στο Antena 3 στις 25 Σεπτεμβρίου 2019.

Παρά τις αρνητικές κριτικές και την αποτυχία στο κοινό μέσω του Antena 3, έγινε μια διεθνής επιτυχία κατά την άφιξή του στο Netflix. Λόγω του τελευταίου, ο ιδιοκτήτης του Antena 3, η Atresmedia Televisión, ανακοίνωσε στις 28 Ιουλίου 2020 ότι η σειρά είχε ανανεωθεί για μια δεύτερη σεζόν, η οποία θα έκανε πρώτη πρεμιέρα στο Atresplayer Premium και στη συνέχεια θα διανεμηθεί διεθνώς από το Netflix.
Ζαν Ρενό

Ο Χουάν Μορένο υ Χερέρα-Χιμένεθ ("Juan Moreno y Herrera–Jiménez", γενν. 30 Ιουλίου 1948), γνωστός με το καλλιτεχνικό του όνομα Ζαν Ρενό ("Jean Reno"), είναι ισπανικής καταγωγής Γάλλος ηθοποιός. Εμφανίσθηκε σε γαλλικές, αγγλικές, ιαπωνικές, ισπανικές και ιταλικές ταινίες. Μερικές από αυτές ήταν μεγάλες παραγωγές, όπως οι "Γκοτζίλα", "Κώδικας Da Vinci" και "Επικίνδυνη αποστολή", ενώ σε άλλες, ιδίως στις ταινίες του Λυκ Μπεσσόν "Απέραντο Γαλάζιο" και "Λεόν", αλλά και στην ταινία του Κασσοβίτς "Πορφυρά Ποτάμια", έχει πρωταγωνιστικό ρόλο, που τις χαρακτηρίζει.
Επίθεση των Νεκρών

Η Επίθεση των Νεκρών είναι μια μάχη του Α Παγκοσμίου Πολέμου μεταξύ των Γερμανών και των Ρώσων που έγινε στις 6 Αυγούστου του 1915, στο οχυρό Οσοβιέτς, που βρίσκεται στη σημερινή Πολωνία. Το περιστατικό αναφέρεται στους Ρώσους στρατιώτες,οι οποίοι έχοντας δεχθεί δηλητηριώδη χημικά αέρια κι όντας ετοιμοθάνατοι, αποφάσισαν να αντεπιτεθούν στους πολιορκητές Γερμανούς, μέχρι τέλους.

== Παραπομπές ==
Ερριέττα Αικατερίνη Αγνή του Άνχαλτ-Ντέσαου

Η Ερριέττα Αικατερίνη Αγνή του Άνχαλτ-Ντέσαου ("Henriette Katharina Agnes von Anhalt-Dessau", 5 Ιουνίου 1744 - 15 Δεκεμβρίου 1799) ήταν κόρη του Λεοπόλδου Β΄ του Άνχαλτ-Ντέσαου.
Χασάν Νασράλα

Ο Χασάν Νασράλα (Αραβικά: حسن نصرالله [ħasan nasˤrɑɫɫɑh] · γεννήθηκε στις 31 Αυγούστου 1960) είναι ο τρίτος και νυν Γενικός Γραμματέας του πολιτικού και παραστρατιωτικού κόμματος του Λιβάνου Χεζμπολάχ, από τότε που ο προκάτοχός του, Αμπάς αλ-Μουσουάι, δολοφονήθηκε από τις αμυντικές δυνάμεις του Ισραήλ τον Φεβρουάριο 1992, αρχηγός της Χεζμπολάχ από το 1992 είναι ο Χασάν Νασράλα έως σήμερα. Υπό τη θητεία του, η Χεζμπολάχ ορίστηκε τρομοκρατική οργάνωση, είτε εξ ολοκλήρου είτε εν μέρει, από τις Ηνωμένες Πολιτείες και άλλα έθνη, καθώς και από την Ευρωπαϊκή Ένωση. Η Ρωσία απορρίπτει τους ισχυρισμούς ότι η Χεζμπολάχ είναι τρομοκρατική οργάνωση και θεωρεί τη Χεζμπολάχ νόμιμη κοινωνικοπολιτική οργάνωση. Η Λαϊκή Δημοκρατία της Κίνας παραμένει ουδέτερη και διατηρεί επαφές με τη Χεζμπολάχ.
Σαν Τζοβάννι ντεϊ Φιορεντίνι

Ο Σαν Τζοβάννι ντεϊ Φιορεντίνι ("San Giovanni dei Fiorentini") είναι ρωμαιοκαθολικός ναός του τύπου της βασιλικής μετά τρούλου, που βρίσκεται στο "rione" (διαμέρισμα) Πόντε της Ρώμης, στην Ιταλία. Στην ελληνική αναφέρεται ως Βασιλική (του) Αγίου Ιωάννη των Φλωρεντινών.

Είναι αφιερωμένος και εορτάζει στο όνομα του Αγίου Ιωάννη του Βαπτιστή, του πολιούχου της Φλωρεντίας, καθώς αποτέλεσε τον καινούργιο ναό της παροικίας των Φλωρεντινών της Ρώμης. Η κατασκευή του άρχισε τον 16ο αιώνα και ολοκληρώθηκε στις αρχές του 18ου.
Φυσικό Καταφύγιο Στάρα Ρεκά

Το Φυσικό Καταφύγιο Στάρα Ρεκά (βουλγαρικά: "Стара река", μτφ. «Παλιό Ποτάμι») είναι ένα από τα εννέα φυσικά καταφύγια στο Εθνικό Πάρκο Κεντρικών Βαλκανίων στην κεντρική Βουλγαρία.Το καταφύγιο ιδρύθηκε στις 19 Μαρτίου 1981 για να προστατεύσει τα μοναδικά οικοσυστήματα των Βαλκανικών βουνών.Εκτείνεται σε έκταση 1974,7 εκταρίων, ή 19,747 τ.χλμ.
Πρίτι Ζίντα

Η Πρίτι Ζίντα (Χίντι: प्रीति ज़िंटा, 31 Ιανουαρίου 1975) είναι Ινδή ηθοποιός του κινηματογράφου και επιχειρηματίας. Παρόλο που σπούδασε αγγλική φιλολογία και εγκληματική ψυχολογία, έκανε την πρώτη της εμφάνιση στην υποκριτική στην ταινία "Dil Se.." το 1998 και ακολούθησε η ταινία "Soldier". Αυτοί οι ρόλοι της χάρισαν το Filmfare Award Καλύτερης Πρωτοεμφανιζόμενης και αργότερα έγινε γνωστή για τον ρόλο της ως έφηβη ανύπαντρη μητέρα στην ταινία "Kya Kehna" (2000). Έγινε περισσότερο αναγνωρίσιμη όταν ενσάρκωσε διάφορους χαρακτήρες στο κινηματογράφο ; αυτοί οι ρόλοι μαζί με την κινηματογραφική της persona έχουν συνεισφέρει σε μια αλλαγή της Ινδής ηρωίδας ενώ της έχουν χαρίσει αρκετά βραβεία.

Η Zinta έλαβε το Filmfare Award Καλύτερης Ηθοποιού το 2003 για τον ρόλο της στην δραματική ταινία "Kal Ho Naa Ho". Συνέχισε με πρωταγωνιστικούς ρόλους σε δυο συνεχόμενες επιτυχημένες ταινίες στην Ινδία, στην ταινία επιστημονικής φαντασίας "Koi... Mil Gaya" (2003) και στο ρομαντικό δράμα "Veer-Zaara" (2004). Σχολιάστηκε θετικά για τους ρόλους της ως ανεξάρτητη, σύγχρονη Ινδή γυναίκα στις ταινίες "Salaam Namaste" (2005) και "Kabhi Alvida Naa Kehna" (2006), που υπήρξαν επιτυχημένες παραγωγές παγκοσμίως. Αυτοί οι ρόλοι την καθιέρωσαν ως πρωταγωνίστρια του ινδικού κινηματογράφου. Ο πρώτος της διεθνής ρόλος ήταν στην καναδικής παραγωγής ταινία "Heaven on Earth" (2008), για την οποία έλαβε το Silver Hugo Award Καλύτερης Ηθοποιού και ήταν υποψήφια για Genie Award Καλύτερης Ηθοποιού. Ακολούθησε ένα πολυετές διάλειμμα από την υποκριτική, με εξαίρεση την ταινία"Ishkq in Paris" (2013), σε δική της παραγωγή, η οποία όμως πέρασε απαρατήρητη.

Παράλληλα με την υποκριτική, η Zinta έχει γράψει μια σειρά στηλών για το BBC News Online της Νότιας Ασίας ; είναι κοινωνική ακτιβίστρια, τηλεοπτική παρουσιάστρια και τακτική θεατρική ηθοποιός. Έχει ιδρύσει την εταιρεία παραγωγής PZNZ Media, συνδιευθύνει από το 2008 την ομάδα κρίκετ Kings XI Punjab και από το 2017 είναι η ιδιοκτήτρια της ομάδας κρίκετ Stellenbosch Kings.
Λουίζα του Βρανδεμβούργου-Σβετ

Η Λουίζα του Βρανδεμβούργου-Σβετ ("Luise Henriette Wilhelmine von Brandenburg-Schwedt", 24 Σεπτεμβρίου 1750 - 21 Δεκεμβρίου 1811) ήταν κόρη του Φρειδερίκου Ερρίκου, μαργράβου του Βρανδεμβούργου-Σβετ.
Ολίβια Νιούτον Τζον

Η Ολίβια Νιούτον Τζον (26 Σεπτεμβρίου 1948) είναι Αγγλο-Αυστραλή τραγουδίστρια, στιχουργός, ηθοποιός, χορεύτρια, επιχειρηματίας και ακτιβίστρια. Έλαβε τέσσερις φορές βραβείο Γκράμμυ και έχει μπει πέντε φορές στο number-one και δέκα φορές στο top-ten του "Billboard" Hot 100 ενώ δυο δίσκοι της έχουν καταλάβει την πρώτη θέση στο "Billboard" 200. Έντεκα από τα singles της (συμπεριλαμβανομένων δυο πλατινένιων δίσκων) και 14 δίσκοι της (συμπεριλαμβανομένων δυο πλατινένιων και τεσσάρων διπλά πλατινένιων) έχουν γίνει χρυσοί. Έχει πουλήσει σχεδόν 100 εκατ. δίσκους παγκοσμίως και θεωρείται μια από τους καλλιτέχνες με τις περισσότερες πωλήσεις δίσκων παγκοσμίως. Πρωταγωνίστησε στο μιούζικαλ "Grease" (1978) και το ομώνυμο τραγούδι είναι ένα από τα πιο επιτυχημένα στην ιστορία της μουσικής ενώ το single "You're the One That I Want", με τον συμπρωταγωνιστή της Τζον Τραβόλτα, είναι ένα από τα singles με τις περισσότερες πωλήσεις όλων των εποχών.

Η Newton-John είναι επίσης ακτιβίστρια για ζητήματα του περιβάλλοντος και των δικαιωμάτων των ζώων. Έχει ταχθεί υπέρ της υπεράσπισης της υγείας και έχει αναμιχθεί με αρκετές φιλανθρωπίες, προϊόντα υγείας και εράνους. Τα επιχειρηματικά ενδιαφέροντά της περιλαμβάνουν την κυκλοφορία αρκετών προϊόντων για την Koala Blue και την ιδιοκτησία του Gaia Retreat & Spa στην Αυστραλία.

Η Newton-John έχει παντρευτεί δυο φορές. Έχει αποκτήσει μια κόρη, την Chloe Lattanzi, με τον πρώτο σύζυγό της, τον ηθοποιό Matt Lattanzi. Το 2008 παντρεύτηκε τον John Easterling.
Σίντι Λόπερ

Η Σίντι Λόπερ (, 22 Ιουνίου 1953) είναι Αμερικανίδα τραγουδίστρια, στιχουργός, ηθοποιός και ακτιβίστρια. Η καριέρα της ξεπερνά τα σαράντα χρόνια. Ο δίσκος της "She's So Unusual" (1983) ήταν ο πρώτος δίσκος από γυναίκα καλλιτέχνη που κατέκτησε τέσσερις φορές το top-five στο "Billboard" Hot 100 - "Girls Just Want to Have Fun", "Time After Time", "She Bop" και "All Through the Night" - και χάρισε στην Lauper το βραβείο Καλύτερου Πρωτοεμφανιζόμενου Καλλιτέχνη στα 27α Βραβεία Γκράμμυ το 1985. Η επιτυχία της συνεχίστηκε με το τραγούδι για την ταινία "The Goonies" που συμπεριλήφθηκε στον δεύτερο δίσκο της, "True Colors" (1986). Αυτός ο δίσκος περιλάμβανε επίσης το number one single "True Colors" και το "Change of Heart", που κατέκτησε την τρίτη θέση στα charts.

Από το 1983, η Lauper έχει κυκλοφορήσει έντεκα δίσκους και έχει συμμετάσχει σε πολλά άλλα έργα. Το 2010, το "Memphis Blues" έγινε ο πιο επιτυχημένος blues δίσκος της χρονιάς στο "Billboard", παραμένοντας στο νούμερο ένα στα "Billboard" Blues Albums charts για 13 συνεχόμενες εβδομάδες. Το 2013, η Lauper κέρδισε το βραβείο Tony Καλύτερης Σύνθεσης για το μιούζικαλ του Μπρόντγουεϊ "Kinky Boots", έτσι έγινε η πρώτη γυναίκα που κέρδισε σε αυτήν την κατηγορία. Το εν λόγω μιούζικαλ έλαβε πέντε ακόμα βραβεία Tony, μεταξύ των οποίων Καλύτερου Νέου Μιούζικαλ. Το 2014, η Lauper έλαβε το Γκράμμυ Καλύτερου Άλμπουμ για Μιούζικαλ. Το 2016, η παραγωγή του West End κέρδισε το βραβείο Best New Musical στα Olivier Awards.

Η Lauper έχει πουλήσει πάνω από 50 εκατ. δίσκους παγκοσμίως. Έχει κερδίσει βραβεία στα Γκράμμυ, στα Όσκαρ, στα Τόνυ, στα MTV, στα "Billboard" και στα American Music Awards. Κάτοχος αστεριού τόσο στην Λεωφόρο της Δόξας για Στιχουργούς όσο και στο Hollywood Walk of Fame, η Lauper είναι μια από τους ελάχιστους καλλιτέχνες που έχει κερδίσει τρία από τα τέσσερα μεγαλύτερα American entertainment awards. Η Lauper κέρδισε το πρώτο Best Female Video prize στα VMA 1984 για το τραγούδι "Girls Just Want to Have Fun". Το μουσικό βίντεο έχει αναγνωριστεί από τα MTV, VH1 και "Rolling Stone" ως ένα από τα μεγαλύτερα μουσικά βίντεο της εποχής. Βρίσκεται στο Rock and Roll Hall of Fame Museum στην έκθεση "Women Who Rock". Ο πρώτος δίσκος της συμπεριλαμβάνεται στην λίστα του περιοδικού "Rolling Stone" με τους 500 Καλύτερους Δίσκους Όλων των Εποχών ενώ το "Time After Time" συμπεριλαμβάνεται στην λίστα του VH1 με τα 100 Καλύτερα Τραγούδια των 25 Τελευταίων Ετών. Το VH1 έχει κατατάξει την Lauper στο No. 58 στην λίστα με τις "100 Καλύτερες Γυναίκες της" "Rock & Roll".

Η Lauper είναι γνωστή για την ιδιόμορφη εικόνα της, προβάλλοντας μια ποικιλία χρωμάτων στα μαλλιά και εκεντρικού ρουχισμού, καθώς και για την ισχυρή και δεινή ικανότητά της στο τραγούδι.

Η Lauper έχει ισχυρό ανθρωπιστικό έργο, κυρίως ως υπέρμαχος των δικαιωμάτων των ΛΟΑΤ στις ΗΠΑ. Οι φιλανθρωπικές προσπάθειές της αναγνωρίστηκαν το 2013 όταν ήταν ειδική καλεσμένη στην τελετή της δευτερης θητείας του Αμερικανού προέδρου Μπαράκ Ομπάμα.
Αμέλια του Λέβενσταϊν-Βέρτχαϊμ-Φρόιντενμπεργκ

Η Αμέλια του Λέβενσταϊν-Βέρτχαϊμ-Φρόιντενμπεργκ ("Amelie Prinzessin zu Löwenstein-Wertheim-Freudenberg", 4 Μαρτίου 1923 - 26 Μαρτίου 2016) ήταν η σύζυγος του Αντώνιου Γκύντερ, Δούκα του Όλντενμπουργκ.
Μυρτώ Πισπινή

Η Μυρτώ Πισπινή είναι Ελληνίδα ηθοποιός, σκηνοθέτης και καθηγήτρια θεάτρου. Έγινε ευρέως γνωστή από το ρόλο της "Μαριάννας Θεοχάρη" στην καθημερινή σειρά "Καλημέρα Ζωή" στον ANT1.
Απόστολος Λευκάδιος

Με το καλλιτεχνικό ψευδώνυμο Απόστολος Λευκάδιος (Λευκάδα, 1910 – Αθήνα, 18 Οκτωβρίου 1979) είναι γνωστός ο Έλληνας ζωγράφος του 20ού αιώνα Απόστολος Χαμοσφακίδης.
Βασίλειο του Καζάν

Το Βασίλειο του Καζάν (ρωσικά: "Казанское царство"), επίσης αναφερόμενο ως "Έδαφος του Καζάν" (ρωσικά: "Земля Казанская"), ήταν κρατικό μόρφωμα, ενωμένο με το Βασίλειο της Ρωσίας.
65803 Δίδυμος

Ο 65803 Δίδυμος, με προσωρινό χαρακτηρισμό 1996 GT, είναι γεωπλήσιο αντικείμενο μικρότερο του ενός χιλιομέτρου με σύγχρονο δορυφόρο. Ανήκει στους δυνητικά επικίνδυνους αστεροειδείς και ανήκει τόσο στην ομάδα αστεροειδών Άμορ όσο και στους Απολλώνιους αστεροειδείς. Ο αστεροειδής ανακαλύφθηκε το 1996 από την έρευνα Spacewatch στο Κιτ Πικ, ενώ ο δορυφόρος του ανακαλύφθηκε το 2003. Η δυαδική φύση του αστεροειδή του έδωσε το όνομα δίδυμος.
Λόρα Πρέπον

Η Λόρα Πρέπον ("Laura Helene Prepon", γενν. 7 Μαρτίου 1980) είναι Αμερικανίδα ηθοποιός. Απέκτησε φήμη μετά την συμμετοχή της στο sitcom του Fox "That '70s Show" (1998-2006). Είναι επίσης γνωστή από την συμμετοχή της στην κωμική-δραματική σειρά του Netflix "Orange Is the New Black" (2013-2019). Η Prepon έκανε την πρώτη της εμφάνιση στον κινηματογράφο το 2001 με την ανεξάρτητη δραματική ταινία "Southlander". Άλλες ταινίες της είναι η ρομαντική δραματική ταινία "Come Early Morning" (2006), η κωμωδία "Lay the Favorite" (2012), το θρίλερ "The Girl on the Train" (2016) και η δραματική ταινία "The Hero" (2017).
Μία Βασικόβσκα

Η Μία Βασικόβσκα ("Mia Wasikowska" ; 25 Οκτωβρίου 1989) είναι Αυστραλή ηθοποιός. Έκανε την πρώτη της εμφάνιση στην τηλεόραση στο αυστραλιανό τηλεοπτικό δράμα "All Saints" το 2004 και την πρώτη κινηματογραφική της εμφάνιση στην ταινία "Suburban Mayhem" το 2006. 
Έγινε ευρέως γνωστή μετά την επιτυχημένη συμμετοχή της στην σειρά του HBO "In Treatment" (Μαθήματα Ψυχολογίας). Ήταν υποψήφια για το βραβείο Β' Γυναικείου Ρόλου των Ανεξάρτητων Βραβείων Spirit για την συμμετοχή της στην ταινία "That Evening Sun" (2009).
Η Βασικόβσκα απέκτησε παγκόσμια αναγνώριση το 2010 όταν πρωταγωνίστησε ως Αλίκη στην ταινία του Τιμ Μπάρτον "Η Αλίκη στην Χώρα των Θαυμάτων". Ακολούθησαν οι ταινίες "Τα Παιδιά Είναι Εντάξει", επίσης το 2010, (για τον ρόλο της στην ταινία έλαβε το Hollywood Awards Καλύτερης πρωτοεμφανιζόμενης ηθοποιού).
Το 2015 πρωταγωνίστησε στην ταινία "Πορφυρός λόφος" , σε σκηνοθεσία του Γκιγιέρμο Ντελ Τόρο, όπως στην ταινία φαντασίας "Η Αλίκη Μέσα από τον Καθρέφτη", το σίκουελ της πρώτης ταινίας. 
Από τότε έχει εμφανιστεί σε αρκετές ανεξάρτητες ταινίες.
Τάταροι του Βόλγα

Οι Τάταροι του Βόλγα είναι έθνος τουρκικής καταγωγής στην περιοχή Βόλγα-Ουραλίων της Ρωσίας. Οι Τάταροι του Βόλγα διαιρούνται σε διάφορες υποομάδες. Οι Τάταροι του Βόλγα είναι η δεύτερη μεγαλύτερη εθνότητα της Ρωσίας μετά τους Ρώσους. Οι Τάταροι του Βόλγα αποτελούν το 53% του πληθυσμού του Ταταρστάν και το 25% του πληθυσμού του Μπασκορτοστάν.
Ραδιοτηλεσκόπιο Σεληνιακού Κρατήρα

thumb

Το Ραδιοτηλεσκόπιο Σεληνιακού Κρατήρα (αγγλ.: Lunar Crater Radio Telescope, LCRT) είναι πρόταση του Ινστιτούτου Προηγμένων Εννοιών της NASA (NIAC) για τη δημιουργία ενός ραδιοτηλεσκοπίου εξαιρετικά μεγάλου μήκους κύματος εντός ενός κρατήρα στην αθέατη πλευρά της σελήνης. Εάν ολοκληρωθεί, το τηλεσκόπιο θα είναι το μεγαλύτερο ραδιοτηλεσκόπιο πλήρους διαφράγματος στο ηλιακό σύστημα με διάμετρο 1 χιλιομέτρου.

thumb|left|300px|Η ιδέα των διαδικασιών για την κατασκευή του LCRT.
Σαρλίν Γουόρεν-Πιου

Η Σαρλίν Γουόρεν-Πιου ("Charlene Evelyn Dolly Warren-Peu" , γεννήθηκε στις 9 Ιουνίου 1979) είναι πολιτικός των Πίτκαιρν, η οποία υπηρετεί ως δήμαρχος των Νήσων Πίτκαιρν από το 2020. Είναι η πρώτη γυναίκα που κατέχει τη θέση σε μόνιμη βάση. Υπηρέτησε προηγουμένως ως Αντιδήμαρχος και ήταν μέλος του Νησιωτικού Συμβουλίου.
Μκρτιτς Αρμέν

Ο Μκρτιτς Αρμέν (αρμενική γλώσσα: Մկրտիչ Արմեն, φιλολογικό ψευδώνυμο του Μκρτιτς Γκριγκόρεβιτς Αρουτιουνιάν, Αλεξαντροπόλ, Ρωσική Αυτοκρατορία, 1906 - Γερεβάν, ΣΣΔ Αρμενίας, 1972) ήταν Αρμένιος λογοτέχνης και μεταφραστής που έδρασε κατά τη σοβιετική περίοδο.
Γιανίκ Μπολαζί

Ο Γιανίκ Μπολαζί (γαλλικά: "Yannick Bolasie", γενν. στις 24 Μαΐου 1989) είναι Γάλλος-Κονγκολέζος επαγγελματίας ποδοσφαιριστής, ο οποίος αγωνίζεται ως πλάγιος μέσος για την Σπόρτινγκ Λισαβόνας, με δανεισμό από την Έβερτον.
Ναταβάν Χουρσιντμπανού

Η Ναταβάν Χουρσιντμπανού (αζερικα: "Xurşidbanu Natəvan, Σούσα,15 Αυγούστου 1832, - Σούσα, 1 Οκτωβρίου 1897) θεωρείται μια από τις καλύτερες λυρικές ποιήτριες του Αζερμπαϊτζάν , η οποία έγραψε στην περσική αλλά και στην αζερική γλώσσα. Κόρη του Μεχντί Γκούλου-χαν , του τελευταίου ηγεμόνα του χανάτου Καραμπάχ (1748-1822), η Ναταβάν ήταν γνωστή για τα λυρικά της gzazals."
Καρίνα Καπούρ

Η Καρίνα Καπούρ ("Kareena Kapoor Khan" ; 21 Σεπτεμβρίου 1980) είναι Ινδή ηθοποιός. Είναι η κόρη των ηθοποιών Ραντχίρ Καπούρ και Μπαμπίτα και η μικρότερη αδερφή της ηθοποιού Καρίσμα Καπούρ. Γνωστή για την συμμετοχή της σε διάφορα κινηματογραφικά είδη - από ρομαντικές κωμωδίες μέχρι δραματικές ταινίες - η Καπούρ έχει λάβει αρκετά βραβεία, μεταξύ των οποίων έξι Filmfare Awards, και είναι μια από τις πιο δημοφιλείς και ακριβοπληρωμένες ηθοποιούς του Μπόλιγουντ.

Έκανε την πρώτη της εμφάνιση το 2000 στην πολεμική ταινία "Refugee" και έγινε γνωστή από την ιστορική δραματική ταινία "Aśoka" και την δραματική ταινία "Kabhi Khushi Kabhie Gham" (και οι δυο του 2001). Αυτήν την αρχική επιτυχία ακολούθησαν μια σειρά από εμπορικές αποτυχίες και επαναλαμβανόμενους ρόλους, που της χάρισαν αρνητικές κριτικές. Το 2004 υπήρξε μια σημαντική χρονιά για την Καπούρ καθώς ενσάρκωσε έναν κόντρα ρόλο στην δραματική ταινία "Chameli". Έλαβε θετικά σχόλια για τον ρόλο της στην δραματική ταινία "Dev" (2004) και για τον ρόλο της στην ταινία "Omkara" (2006), ο οποίος βασίστηκε στην Δεισδαιμόνα του Σαίξπηρ. Έλαβε περαιτέρω θετικά σχόλια για την συμμετοχή της στην ρομαντική κωμωδία "Jab We Met" (2007), στα θρίλερ "Kurbaan" (2009) και "" (2012) και στις δραματικές ταινίες "We Are Family" (2010), "Heroine" (2012) και "Udta Punjab" (2016). Οι μεγαλύτερες επιτυχίες της περιλαμβάνουν τις δραματικές ταινίες "3 Idiots" (2009) και "Bajrangi Bhaijaan" (2015), τις ταινίες δράσης "Bodyguard" (2011) και "Singham Returns" (2014) και την κωμωδία "Good Newwz" (2019).

Είναι παντρεμένη με τον ηθοποίο Saif Ali Khan, με τον οποίο έχει αποκτήσει έναν γιο. Η καθημερινή ζωή της Καπούρ αποτελεί το κεντρικό θέμα των μέσων ενημέρωσης στην Ινδία. Έχει την φήμη του ειλικρινή και θετικού ανθρώπου και έχει αναγνωριστεί για την συνεισφορά της στην βιομηχανία του κινηματογράφου μέσω των ρόλων που ενσαρκώνει και της μόδας που προωθεί. Παράλληλα με την υποκριτική, η Καπούρ συμμετέχει σε θεατρικές παραστάσεις, παρουσιάζει μια ραδιοφωνική εκπομπή και έχει συγγράψει τρία βιβλία : δυο οδηγούς διατροφής και μια αυτοβιογραφία. Σχεδιάζει την δική της σειρά ρούχων και κοσμημάτων για γυναίκες και συνεργάζεται με την UNICEF από το 2014 για να προωθηθεί η εκπαίδευση των κοριτσιών και να βελτιωθεί η ποιότητα της βασικής εκπαίδευσης στην Ινδία.

*
Τζεμπέλ Σελιά

Το Τζεμπέλ Σελιά () είναι βουνό στην Αλγερία. Είναι το υψηλότερο σημείο της οροσειράς Ωρές που εκτείνεται στα σύνορα μεταξύ της Αλγερίας και της Τυνησίας και με υψόμετρο 2.328 μέτρων είναι η δεύτερη υψηλότερη κορυφή στην Αλγερία μετά το όρος Ταχάτ. Το Τζεμπέλ Σελιά βρίσκεται στα δυτικά της Χενσέλα, στην κομητεία Μπουχμαμά. Η κοιλάδα Αμπιόντ ξεκινά στους πρόποδες του βουνού.
Μπατίλντις του Άνχαλτ-Ντέσαου

Η Μπατίλντις του Άνχαλτ-Ντέσαου ("Bathildis von Anhalt-Dessau", 29 Δεκεμβρίου 1837 - 10 Φεβρουαρίου 1902) ήταν κόρη του Πρίγκιπα Φρειδερίκου Αύγουστου του Άνχαλτ-Ντέσαου.
Πρωτάθλημα ΕΠΟΠΛ

Το Πρωτάθλημα ΕΠΟΠΛ είναι ένα τοπικό, ποδοσφαιρικό πρωτάθλημα το οποίο διοργανώνεται από την ΕΠΟΠΛ.. Στο πρωτάθλημα αυτό συμμετέχουν ομάδες μέλη της ΕΠΟΠΛ. Αποτελεί ένα από τα πρωταθλήματα του αγροτικού (τοπικού) ποδοσφαίρου της Κύπρου. Πολυνίκεις ομάδες του θεσμού είναι οι ΑΤΕ ΠΕΚ Εργατών, Κέδρος Αγίας Μαρίνας και Χαλκάνορας Ιδαλίου που έχουν απο 5 κατακτήσεις.

Από το πρωτάθλημα αυτό καθορίζεται η ομάδα που θα εκπροσωπήσει την ΕΠΟΠΛ στο Πρωτάθλημα πρωταθλητριών ΣΤΟΚ και οι ομάδες της ΕΠΟΠΛ που θα συμμετάσχουν στο Πρωτάθλημα Ένταξης ΣΤΟΚ μέσα από το οποίο καθορίζονται οι ομάδες που θα συμμετάσχουν στην Επίλεκτη κατηγορία ΣΤΟΚ, το χαμηλότερο επίπεδο εθνικού πρωταθλήματος της Κύπρου.

Το Πρωτάθλημα ΕΠΟΠΛ βρίσκεται στο 5ο επίπεδο στο σύστημα ποδοσφαιρικών πρωταθλημάτων ανδρών Κύπρου, στο οποίο βρίσκονται όλα τα πρωταθλήματα Α΄ κατηγορίας των τοπικών ομοσπονδιών.
Samsung Galaxy Note 10

Το Samsung Galaxy Note 10 είναι έξυπνο τηλέφωνο (ακριβέστερα ένα φάμπλετ, δηλαδή συσκευή που συνδυάζει τα χαρακτηριστικά του έξυπνου τηλεφώνου και της ταμπλέτας) το οποίο σχεδιάζει, αναπτύσσει, παράγει και πωλεί η νοτιοκορεατική εταιρεία Samsung Electronics. Το Samsung Galaxy Note 10 αποτελεί μέρος της σειράς κινητών τηλεφώνων Samsung Galaxy Note. Το έξυπνο τηλέφωνο (μαζί με τις παραλλαγές του) παρουσιάστηκε δημόσια στις 7 Αυγούστου 2019. Είναι ο προκάτοχος του Samsung Galaxy Note 20 και ο διάδοχος του Samsung Galaxy Note 9. Στους μήνες που προηγήθηκαν διέρρευσαν πολλές λεπτομέρειες για τα χαρακτηριστικά του επερχόμενου κινητού.

Πέρα από την βασική έκδοση του κινητού, κυκλοφορούν και οι εξής παραλλαγές του κινητού: Samsung Galaxy Note 10+, Samsung Galaxy 5G και Samsung Galaxy Note 10 Lite (από το 2020). 

Το 2020 η Samsung Electronics παρουσίασε μια παραλλαγή μεσαίου εύρους του Samsung Galaxy Note, με τίτλο Galaxy Note 10 Lite. Το Galaxy Note 10 Lite έχει λιγότερες προδιαγραφές και χαρακτηριστικά.
Μεσκάλ

thump|200px|δεξιά|Μπουκάλι με Μεσκάλ
Το μεσκάλ είναι ένα αποσταγμένο αλκοολούχο ποτό, το οποίο φτιάχνεται από αγαύη χωρίς διάκριση σε είδος. Είναι το εθνικό ποτό του Μεξικού. Η λέξη Μεσκάλ προέρχεται από τη λέξη mexcalli(Ναχουάτι), που σημαίνει "ψημένη αγαύη".

Η αγαύη βρίσκεται κυρίως σε περιοχές του Μεξικού, αν και η μεγαλύτερη ποσότητα του μεσκάλ παράγεται στην πόλη Οαχάκα. Φτιάχνεται και σε άλλες πόλεις, όπως: Ντουράνγκο, Γκουαναχουάτο, Γκερέρο, Σαν Λουίς Ποτοσί , Ταμαουλίπας, Ζακατέκας, Μιτσοακάν και προσφάτως Πουέμπλα. 

Αν αποσταγμένα ποτά παράγονταν στο Μεξικό πριν την Ισπανική Κατάκτηση δεν είναι γνωστό. Οι Ισπανοί έμαθαν ντόπια ποτά που παράχθηκαν με ζύμωση όπως το πούλκε, που παράγεται από το φυτό μέγκε. Σύντομα, οι κατακτητές πειραματίστηκαν με την αγαύη και το αποτέλεσμα ήταν το μεσκάλ. 

Ακόμα και σήμερα, το μεσκάλ παρασκευάζεται από την καρδιά της αγαύης, που ονομάζεται "piña." Στο Μεξικό, το μεσκάλ καταναλώνεται σκέτο και έχει καπνιστή, δυνατή γεύση. Το πιο διάσημο είδος του είναι η τεκίλα, που ιδιαίτερα φτιάχνεται από μπλε αγαύη προερχόμενη από συγκεκριμένες περιοχές. Το Μεξικό το εξάγει κυρίως στην Ιαπωνία και τις ΗΠΑ, αλλά και αλλού.
Κόλπος του Κότορ

Ο Κόλπος του Κότορ (σερβικά/μαυροβουνιακά: "Бока Которска/Boka Kotorska"), επίσης γνωστός ως Μπόκα, είναι ένας κόλπος της Αδριατικής Θάλασσας στο νοτιοδυτικό Μαυροβούνιο και μια γεωγραφική περιοχή συγκεντρωμένη γύρω από τον κόλπο.

Ο κόλπος κατοικείται από την αρχαιότητα και οι καλά διατηρημένες μεσαιωνικές πόλεις Κότορ, Ρίσαν, Τίβατ, Πέραστ, Πρτσάνι και Χέρτσεγκ Νόβι, μαζί με το φυσικό τους περιβάλλον, αποτελούν σημαντικά τουριστικά αξιοθέατα. Η Φυσική και Πολιτισμική-Ιστορική Περιφέρεια του Κότορ ανακηρύχθηκε Μνημείο Παγκόσμιας Κληρονομιάς της ΟΥΝΕΣΚΟ το 1979. Οι πολυάριθμες ορθόδοξες και καθολικές εκκλησίες και τα μοναστήρια προσελκύουν πολλούς θρησκευτικούς και πολιτιστικούς προσκυνητές.
Κορράδος Ε΄ Κάντνερ

Ο Κορράδος Ε΄ Κάντνερ, πολων. Konrad V Kantner (π. 1305 - 10 Σεπτεμβρίου 1439) από τον Οίκο των Πιαστ-Σιλεσίας-Ολεσνίτσα ήταν δούκας της Ολεσνίτσα, Κάζλε, ημίσεως Μπύτομ, ημίσεως Στσινάβα (1412-27, με τους αδελφούς του) και της Ολεσνίτσα (από το 1427, μόνος του).
Μίλαν Πάβκοφ

Ο Μίλαν Πάβκοφ είναι επαγγελματίας Σέρβος ποδοσφαιριστής που αγωνίζεται ως επιθετικός στο Σερβικό Πρωτάθλημα Ποδοσφαίρου με την ομάδα του Ερυθρού Αστέρα.
Γιανιτσάνικα - Σκουπιδότοπος Καλαμάτας

Τα Γιανιτσάνικα - Σκουπιδότοπος Καλαμάτας είναι οικισμός της Περιφερειακής Ενότητας Μεσσηνίας, στην Περιφέρεια Πελοποννήσου, με πληθυσμό 13 κατοίκων, σύμφωνα με την Απογραφή του 2011. Διοικητικά ανήκουν στην Κοινότητα Καλαμάτας και υπάγονται στη Δημοτική Ενότητα Καλαμάτας, του Δήμου Καλαμάτας.
Γουίλ Κλέι

Ο Γουίλ Κλέι (γεν. 13 Ιουνίου 1991) είναι Αμερικανός αθλητής του στίβου, ο οποίος ειδικεύεται στο άλμα εις τριπλούν. Έχει τρεια μετάλλια από Ολυμπιακούς Αγώνες, καθώς και τέσσερα μετάλλια σε Παγκόσμιο Πρωτάθλημα, αλλά και δύο χρυσά σε Παγκόσμιο Κλειστού. Τα περισσότερα μετάλλια της καριέρας του είναι ασημένια, όλα κερδισμένα πίσω από τον συναθλητή του Κρίστιαν Τέιλορ. Το ατομικό του ρεκόρ, 18.14, τον κατατάσσει στην τρίτη θέση όλων των εποχών. Ο Κλέι είναι επίσης και ράπερ.
Μονή Αποστόλου Ανδρέα

Η Μονή Αποστόλου Ανδρέα (τουρκικά: "Apostolos Andreas Manastırı") είναι μοναστήρι το οποίο βρίσκεται λίγο νότια από το ακρωτήριο Αποστόλου Ανδρέα, το βορειοανατολικό άκρο της Κύπρου. Είναι αφιερωμένη στον απόστολο Ανδρέα είναι ένας από τους σημαντικότερους θρησκευτικούς χώρους της Κύπρου και θεωρείται ιερό τόσο από τους Ελληνοκύπριους όσο και τους Τουρκοκύπριους.
Άγιος Νικόλαος της Στέγης

Ο Άγιος Νικόλαος της Στέγης είναι ναός του 11ου αιώνα, καθολικό διαλυμένης μονής, κοντά στην Κακοπετριά, Κύπρος. Ο ναός είναι το μόνο σωζόμενο μεσοβυζαντινό καθολικό της Κύπρου. Εμφανίζεται για πρώτη φορά στα γραπτά έγγραφα τον 13ο αιώνα. Θεωρείται ότι άκμασε την μεσοβυζαντινή εποχή και τα πρώτα χρόνια της Φραγκοκρατίας, και στη συνέχεια συνέχισε να λειτουργεί ως ενοριακός ή προσκυνηματικός ναός. Ο ναός είναι μία από τις εννέα τοιχογραφημένες εκκλησίες του Τροόδους οι οποίες έχουν ανακηρυχθεί μνημεία παγκόσμιας κληρονομιάς της UNESCO από το 1985.
Κύπελλο ΕΠΟΠΛ

Το Κύπελλο ΕΠΟΠΛ αποτελεί ποδοσφαιρική τοπική διοργάνωση κυπέλλου στην επαρχία Λευκωσίας της Κύπρου. Διοργανώνεται από την ΕΠΟΠΛ. Στη διοργάνωση συμμετέχουν οι ομάδες του πρωταθλήματος της ΕΠΟΠΛ. Πολυνίκης ομάδα του θεσμού είναι ο Κέδρος Αγίας Μαρίνας με 7 κατακτήσεις.

Η κυπελλούχος ομάδα αποκτά το δικαίωμα συμμετοχής στο Κύπελλο ΣΤΟΚ.
Χαβιέρ Ερνάντες Γκουτιέρρες

Ο Χαβιέρ Ερνάντες Γκουτιέρρες (ισπανικά: "Javier Hernández Gutiérrez", γεννημένος στις 1 Αυγούστου 1961 στο Τοτοτλάν του Μεξικού) είναι Μεξικανός πρώην διεθνής ποδοσφαιριστής, ο οποίος αγωνιζόταν ως επιθετικός.

Γνωστός ως "Ελ Τσιτσάρο" (ισπανικά: "El Chicharo"), ο Ερνάντες είναι γαμπρός του Τομάς Μπαλκάσαρ και πατέρας του Χαβιέρ Ερνάντες Μπαλκάσαρ, γνωστού ως "Τσιτσαρίτο" (ισπανικά: "Chicharito"), οι οποίοι, και οι δύο τους, υπήρξαν διεθνείς ποδοσφαιριστές.
Αίμα στο Χιόνι

Το Αίμα στο Χιόνι (Πρωτότυπος τίτλος: Les Granges Brûlées) γνωστή και με τον τίτλο "Καμένοι Αχυρώνες" είναι μια αστυνομική δραματική ταινία γαλλικής παραγωγής του 1973 σε σκηνοθεσία Ζαν Σαπό και πρωταγωνιστούν οι Αλέν Ντελόν, Σιμόν Σινιορέ και ο Πωλ Κροσέ.
Mediobanca

Η Mediobanca είναι μια ιταλική επενδυτική τράπεζα που ιδρύθηκε το 1946 με πρωτοβουλία του Ραφάελε Ματιόλι (εκείνη την εποχή διευθύνων σύμβουλος της Banca Commerciale Italiana, της μεγαλύτερης εμπορικής τράπεζας στην Ιταλία που προώθησε την συγχώνευση της μαζί με την Credito Italiano) και του Ενρίκο Κούτσια για τη διευκόλυνση της ανοικοδόμησης της ιταλικής βιομηχανίας. Ο Κούτσια ηγήθηκε της Mediobanca από το 1946 έως το 1982. Σήμερα, είναι ένας διεθνής τραπεζικός όμιλος με γραφεία στο Μιλάνο, τη Φρανκφούρτη, το Λονδίνο, τη Μαδρίτη, το Λουξεμβούργο, τη Νέα Υόρκη και το Παρίσι.
Παναγία Αγγελόκτιστη

Η Παναγία Αγγελόκτιστη είναι βυζαντινός ναός ο οποίος βρίσκεται στο χωριό Κίτι, στην Κύπρο, περίπου 12 χιλιόμετρα νοτιοδυτικά από τη σύγχρονη Λάρνακα. Ο σημερινός ναός κτίστηκε κατά τον 11ο αιώνα στη θέση παλαιοχριστιανικής βασιλικής και χαρακτηρίζεται από το παλαιοχριστιανικό ψηφιδωτό που σώζεται στην κόγχη του. Η Παναγία Αγγελόκτιστη προτάθηκε για ένταξη στα μνημεία παγκόσμιας κληρονομιάς της UNESCO το 2015 και προς το παρόν ανήκει στον ενδεικτικό κατάλογο των υποψήφιων μνημείων.
Σεσίλια της Σουηδίας

Η Σεσίλια της Σουηδίας ("Cecilia av Sverige", 16 Νοεμβρίου 1540 - 27 Ιανουαρίου 1627) ήταν κόρη του Βασιλιά της Σουηδίας Γουσταύου Α΄.
Μέθοδος Ουέμπστερ/Σαιντ-Λαγκού

Η Μέθοδος Ουέμπστερ/Σαιντ-Λαγκού, η οποία συχνά αναφέρεται απλά ως μέθοδος Ουέμπστερ ή ως μέθοδος Σαιντ-Λαγκού, είναι μια μέθοδος για την κατανομή των εδρών σε εκλογικά συστήματα αναλογικής εκπροσώπησης με κομματικές λίστες. Είναι κατηγοριοποιημένη ως μία από τις πολλές μεθόδους κατανομής που βασίζονται στα μεγαλύτερα πηλίκα. Στην Ευρώπη ονομάστηκε προς τιμήν του Γάλλου μαθηματικού Αντρέ Σαιντ-Λαγκού (1882-1950) ενώ στις Ηνωμένες Πολιτείες πήρε το όνομά της από τον πολιτικό και γερουσιαστή Ντάνιελ Ουέμπστερ (1782-1852). Η μέθοδος είναι αρκετά παρόμοια με τη μέθοδο Ντ'Οντ, αλλά χρησιμοποιεί διαφορετικούς διαιρέτες.
Λα Φενίτσε

Το Θέατρο Λα Φενίτσε (ιταλ. "Teatro La Fenice", μεταφραζόμενο ως «Ο Φοίνικας») είναι ιστορικό θέατρο όπερας στη Βενετία. Αποτελεί ένα από τα «διασημότερα και πλέον ονομαστά ορόσημα στην ιστορία του ιταλικού θεάτρου», και στην ιστορία της παγκόσμιας όπερας. Ιδιαιτέρως στον 19ο αιώνα, το θέατρο έγινε ο τόπος όπου δόθηκαν παγκόσμιες πρεμιέρες διάσημων έργων των τεσσάρων μεγάλων συνθετών της εποχής: του Ροσσίνι, του Μπελλίνι, του Ντονιτσέττι και του Βέρντι.

Καθώς ο φοίνικας της ονομασίας του ξαναγεννιέται απ' τις στάχτες του, έτσι και ο οργανισμός του θεάτρου επεβίωσε μετά την αχρήστευσή του από πυρκαγιές τρεις φορές: Την πρώτη το 1774, οπότε λειτούργησε και πάλι μόλις το 1792, τη δεύτερη το 1836, οπότε το ξανακτίσιμο ολοκληρώθηκε μέσα σε ένα έτος, και την τρίτη το 1996. Η τελευταία φωτιά ήταν αποτέλεσμα εμπρησμού και το θέατρο ξαναλειτούργησε τον Νοέμβριο του 2004.
Χορστ Φέλμπερμαγιερ, Σρ.

Ο Χορστ Φέλμπερμαγιερ, Σρ. (γερμανικά: Horst Felbermayr, Sr., 19 Φεβρουαρίου 1945 στο Ριντ ιμ Ίννκραϊς της Αυστρίας - 17 Μαρτίου 2020), ήταν Αυστριακός πιλότος αυτοκινήτων.

Συμμετείχε έξι φορές στον αγώνα 24 Ωρών του Λε Μαν..

Το 2016, έχοντας προηγουμένως διατελέσει συνεργάτης της ομάδας της Proton Competition, της οποίας, επίσης, ήταν ένας εκ των ιδρυτών, η εταιρεία του, Felbermayr, αποτέλεσε χορηγό των Audi R8 LMS της ομάδας της Car Collection Motorsport στο 24H Series.
Εθνική Τράπεζα της Γεωργίας

Η Εθνική Τράπεζα της Γεωργίας (γεωργιανά: "საქართველოს ეროვნული ბანკი/Sakartvelos Erovnuli Bank’i") είναι η κεντρική τράπεζα της Γεωργίας. Το καθεστώς λειτουργίας της καθορίζεται από το Σύνταγμα της Γεωργίας. Η πρώτη κεντρική τράπεζα της Γεωργίας συστάθηκε το 1919. Στην παρούσα μορφή της, η τράπεζα υφίσταται από το 1991. Σύμφωνα με το Σύνταγμα της Γεωργίας, είναι ανεξάρτητη από τον κρατικό έλεγχο και είναι επιφορτισμένη με τη διασφάλιση της σταθερότητας των τιμών.
4015 Γουίλσον-Χάρινγκτον

thumb|right|325px|Ο κομήτης Γουίλσον-Χάρινγκτον στις 19 Νοεμβρίου 1949, φωτογραφημένος με το τηλεσκόπιο Σμιντ «Samuel Oschin» των 122 εκατοστών του Πάλομαρ. Η εικόνα έχει υποστεί επεξεργασία ώστε να διακρίνεται η ουρά.

Ο Γουίλσον-Χάρινγκτον (Wilson–Harrington) είναι ένα μικρό σώμα του Ηλιακού μας Συστήματος, που παρουσιάζει χαρακτηριστικά τόσο αστεροειδούς, όσο και κομήτη. Είναι έτσι γνωστός τόσο με την ονοματολογία αστεροειδούς, ως 4015 Γουίλσον-Χάρινγκτον, όσο και με την ονοματολογία κομήτη, ως 107P/Wilson–Harrington. Συμβιβαστικά, κατατάσσεται στους ενεργούς αστεροειδείς. '.

Η τροχιά του τέμνει την τροχιά της Γης, οπότε ταξινομείται και ως Απολλώνειος αστεροειδής, ενώ ως κομήτης ταξινομείται στους περιοδικούς κομήτες μικρής περιόδου. Ανακαλύφθηκε αρχικώς το 1949 ως κομήτης και κατόπιν χάθηκε. Τριάντα χρόνια αργότερα, τον Νοέμβριο του 1979, ανακαλύφθηκε ως αστεροειδής, και κατόπιν οι αστρονόμοι χρειάσθηκαν άλλα δέκα και πλέον έτη μέχρι να καταλάβουν ότι κομήτης και αστεροειδής ήταν στην πραγματικότητα το ίδιο σώμα. Ως αποτέλεσμα της κοινής κυρίως ονομασίας, έχει με μήκος ονόματος 17 χαρακτήρες το μακρύτερο όνομα αστεροειδούς από όλους, έχοντας έναν χαρακτήρα περισσότερο από το όριο των 16 χαρακτήρων που επιβάλλει η Διεθνής Αστρονομική Ένωση.

Ως κομήτης ανακαλύφθηκε από τους Αμερικανούς αστρονόμους Άλμπερτ Τζωρτζ Γουίλσον και Ρόμπερτ Τζωρτζ Χάρινγκτον, που παρατηρούσαν από το Αστεροσκοπείο του Πάλομαρ. Μόνο τρεις φωτογραφικές παρατηρήσεις έγιναν και ο κομήτης χάθηκε στη συνέχεια, δηλαδή οι παρατηρήσεις ήταν ανεπαρκείς για να προσδιορισθεί από αυτές η τροχιά του με αρκετή ακρίβεια ώστε να γνωρίζουν οι αστρονόμοι πού να τον αναζητήσουν στο μέλλον.

Ως αστεροειδής, ο Γουίλσον-Χάρινγκτον ανακαλύφθηκε από την επίσης Αμερικανίδα αστρονόμο Έλινορ Χέλιν, που κατά σύμπτωση παρατηρούσε και εκείνη από το Αστεροσκοπείο του Πάλομαρ. Αρχικώς έλαβε την προσωρινή ονομασία (διακριτικά) 1979 VA και όταν παρατηρήθηκε εκ νέου στις 20 Δεκεμβρίου 1988, ώστε να προσδιορισθεί με κάποια ακρίβεια η τροχιά του, του εκχωρήθηκε ο μόνιμος αύξοντας αριθμός αστεροειδούς 4015.

Στις 13 Αυγούστου 1992 ανακοινώθηκε ότι ο αστεροειδής 4015 και ο κομήτης 107P/Wilson-Harrington ήταν το ίδιο σώμα. Μέχρι τότε είχαν συγκεντρωθεί αρκετές παρατηρήσεις του αστεροειδή ώστε να υπολογισθεί μία πολύ ακριβής τροχιά, και η έρευνα παλαιών φωτογραφικών πλακών για τυχόν αποτύπωσή του πριν την ανακάλυψή του απέδωσε τις πλάκες του 1949 με τις εικόνες του χαμένου κομήτη.

Αν και οι εικόνες του 1949 έδειχναν χαρακτηριστικά κομήτη, όλες οι μετέπειτα απεικονίσεις δείχνουν ένα φωτεινό σημείο, υποδεικνύουντας ότι πιθανώς είναι ένας αδρανής κομητικός πυρήνας, που σπανίως παρουσιάζει εξάχνωση υλικού.
Οδογέφυρα των Τεχνών

Η Οδογέφυρα των Τεχνών (γαλλικά: Viaduc des Arts) είναι μια σειρά καλλιτεχνικών εργαστηρίων που είναι συγκεντρωμένα σε μια μοναδική κατασκευή στο 12ο διαμέρισμα του Παρισιού, στη Γαλλία, κατά μήκος της λεωφόρου Ντωμενίλ 1 έως 129. Παλιότερα ήταν οδογέφυρα του Παρισιού που κατασκευάστηκε το 1859, για να στηρίξει τη σιδηροδρομική γραμμή που συνέδεε τον παλιό σταθμό Παρίσι-Βαστίλη που βρίσκονταν στην παρακείμενη πλατεία της Βαστίλης με την Βενσέν, στο ανατολικό άκρο του Παρισιού.

Περιλαμβάνει ένα τμήμα του υπερυψωμένου πεζόδρομου Προμενάντ Πλαντέ, και πολλές γκαλερί τέχνης, καταστήματα, καφέ και εστιατόρια.
Ερρίκος Ι΄ Ρούμπολντ

Ο Ερρίκος Ι΄ Ρούμπολντ ο "Νεότερος", πολων. Henryk X Rumpold "Młodszy" (π. 1390 - 18 Ιανουαρίου 1423) από τον Οίκο των Πιαστ-Σιλεσίας-Γκλόγκουφ ήταν δούκας του Ζάγκαν-Γκλόγκουφ (1397-1412, με τους αδελφούς του) και κυβερνήτης του Γκλόγκουφ (από το 1412, με τον αδελφό του).
Λεάντρο Ριμπέρα Αμπάντ

Ο Λεάντρο Ριμπέρα Αμπάντ (γεννημένος στις 27 Αυγούστου 1934) είναι Ισπανός πρώην αθλητής της υδατοσφαίρισης.

Γεννήθηκε το 1934 στη Βαρκελώνη και ήταν αθλητής της ΚΝ Μπαρτσελόνα. Στο πρωτάθλημα Ισπανίας ήταν πρωταθλητής το 1950, 1951, 1952, 1953 και το 1954. Με την εθνική ομάδα υδατοσφαίρισης της Ισπανίας ήταν τριάντα εννέα φορές διεθνής από το 1951 έως το 1957. Κατέκτησε το χρυσό μετάλλιο στους Α' Μεσογειακούς αγώνες της Αλεξάνδρειας το 1951 και το χάλκινο στους Μεσογειακούς αγώνες της Βαρκελώνης το 1955. Το 1952 συμμετείχε στους Ολυμπιακούς αγώνες του Ελσίνκι στους οποίους κατέλαβε την 8η θέση. 

Αργότερα έγινε διευθυντής και κατείχε τη θέση του προέδρου στη ΚΝ Μπαρτσελόνα από το 1978 έως το 1982.
Γκίζελα Αγνή του Άνχαλτ-Κέτεν

Η Γκίζελα Αγνή του Άνχαλτ-Κέτεν ("Gisela Agnes von Anhalt-Köthen", 21 Σεπτεμβρίου 1722 - 20 Απριλίου 1751) ήταν κόρη του Λεοπόλδου, Πρίγκιπα του Άνχαλτ-Κέτεν.
Γιόχαν Μίκαελ Χαϊνέκιους

Ο Γιόχαν Μίκαελ Χαϊνέκιους ("Johann Michael Heineccius", 14 Δεκεμβρίου 1674 – 11 Σεπτεμβρίου 1722), γνωστός εξελληνισμένα ως Ιωάννης Μιχαήλ Αϊνέκκιος ήταν πολύ γνωστός στην εποχή του Γερμανός Προτεστάντης θεολόγος και ιεροκήρυκας.

Ο Γιόχαν Μίκαελ ήταν μεγαλύτερος αδελφός του δικαστή Γιόχαν Γκότλημπ Χαϊνέκιους, ο οποίος επίσης είχε σπουδάσει και θεολογία. Τα δύο αδέλφια γεννήθηκαν στο Άιζενμπεργκ της Θουριγγίας, κοντά στην Ιένα.

Ο Γιόχαν Μίκαελ Χαϊνέκιους έγινε πάστορας στον ναό της «Παναγίας της Αγοράς» ("Marktkirche Unser Lieben Frauen", σήμερα γνωστή απλώς ως η Marktkirche) στο Χάλε, όπου είχε καθήκον να εποπτεύει τη μουσική και χορωδία του ναού, και να γράφει στίχους για εκκλησιαστικές καντάτες.

Ωστόσο επεκτάθηκε συστηματικά σε άλλες ασχολίες, για τις οποίες είναι πιο γνωστός: Μελέτησε ιδιαιτέρως την ελληνική ορθοδοξία της εποχής του και το 1711 κυκλοφόρησε σχετικό βιβλίο του υπό τον τίτλο "Πραγματική και αληθής περιγραφή της Παλαιάς και Νέας Ελληνικής Εκκλησίας, κατά την ιστορίαν της, την διδασκαλίαν της πίστεώς της και τα εκκλησιαστικά έθη". Επιπλέον υπήρξε ο πρώτος άνθρωπος που προέβη σε συστηματική μελέτη των παλαιών σφραγίδων, τα αποτελέσματα της οποίας εξέθεσε στο έργο του "De veteribus Germanorum aliarumque nationum sigillis", δηλαδή «Περί παλαιών σφραγίδων των Γερμανών και ετέρων εθνών» (Λειψία 1710 και με επιμέλεια το 1719).
Όρη Ωρές

Τα Όρη Ωρές (, ) είναι ανατολική προέκταση της οροσειράς του Άτλαντα, ανατολικά του Σαχαριανού Άτλαντα στη βορειοανατολική Αλγερία. Η οροσειρά δίνει το όνομά της στην ορεινή φυσική και ιστορική περιοχή του Ωρές.
Χουάν Αμπελάν

Ο Χουάν Αμπελάν (γεννημένος στις 19 Ιουνίου 1933) είναι Ισπανός πρώην αθλητής της κολύμβησης και της υδατοσφαίρισης.

Γεννήθηκε το 1933 στη Βαρκελώνη και ήταν αθλητής της ΚΝ Μπαρτσελόνα. Στην κολύμβηση ειδικευόταν στις μεσαίες και στις μεγάλες αποστάσεις και το 1952 κατέκτησε το Πρωτάθλημα κολύμβησης της Καταλονίας στα 400 και στα 1.500 μέτρα ελεύθερο.

Στην υδατοσφαίριση ήταν πρωταθλητής Ισπανίας το 1949, 1950, 1951, 1952, 1953, 1954, 1955, 1956, 1957, 1958, 1959, 1960, 1961, 1962, 1963 και το 1964. 

Με την εθνική ομάδα υδατοσφαίρισης της Ισπανίας κατέκτησε το χρυσό μετάλλιο στους Α' Μεσογειακούς αγώνες της Αλεξάνδρειας το 1951 και το χάλκινο στους Μεσογειακούς αγώνες της Βαρκελώνης το 1955. Το 1952 κατέλαβε την 8η θέση στους Ολυμπιακούς αγώνες του Ελσίνκι και το 1953 την 4η θέση στο Trofeu Itàlia που πραγματοποιήθηκε στο Ναϊμέχεν της Ολλανδίας. Στο Ευρωπαϊκό πρωτάθλημα υδατοσφαίρισης του Τορίνο το 1954 κατέλαβε την 7η θέση και στο Ευρωπαϊκό πρωτάθλημα υδατοσφαίρισης της Βουδαπέστης το 1958 την 12η θέση. Το 1961 και το 1963 συμμετείχε στο Ευρωπαϊκό Τουρνουά των Έξι Εθνών.

Από το 1965 έως το 1969 εργάστηκε ως τεχνικός ομάδας και το 1968 ήταν προπονητής της εθνικής ομάδας στους Ολυμπιακούς Αγώνες του Μεξικό.Το 1961 έλαβε τιμητική πλάκα από την Ισπανική Ομοσπονδία Κολύμβησης.
Μαρία Λεοπολδίνη του Άνχαλτ-Ντέσαου

Η Μαρία Λεοπολδίνη του Άνχαλτ-Ντέσαου ("Marie Leopoldine von Anhalt-Dessau", 18 Νοεμβρίου 1746 - 15 Απριλίου 1769) ήταν κόρη του Λεοπόλδου Β΄, πρίγκιπα του Άνχαλτ-Ντέσαου και της Άννας Λουίζας Φέζε, κόρης του αυλικού φαρμακοποιού Ροδόλφου Φέζε.
Ντιέγο Σιμεόνε

Ο Ντιέγο Σιμεόνε ("Diego Simeone", γεννήθηκε: 28 Απριλίου 1970), γνωστός και ως Ελ Τσόλο ("El Cholo"), είναι Αργεντινός προπονητής ποδοσφαίρου και πρώην διεθνής ποδοσφαιριστής ο οποίος αγωνιζόταν ως μέσος. Είναι προπονητής της Ατλέτικο Μαδρίτης από τον Δεκέμβριο του 2011. Ο Σιμέονε θεωρείται θρυλική μορφή στην ιστορία της Ατλέτικο, τόσο ως παίκτης όσο και ως προπονητής.

Η επαγγελματική καριέρα του Σιμέονε άρχισε το 1987, οπότε και αγωνίστηκε στην Αργεντινή, στην Ιταλία και στην Ισπανία, για τις Βέλες Σάρσφιλντ, Πίζα, Σεβίλλη, Ατλέτικο Μαδρίτης, Ίντερ, Λάτσιο και Ράσιγκ Κλουμπ. Κέρδισε το εγχώριο νταμπλ με την Ατλέτικο Μαδρίτης το 1996, το κύπελλο ΟΥΕΦΑ με την Ίντερ το 1998 και με τη Λάτσιο κέρδισε το εγχώριο νταμπλ το 2000, το ΟΥΕΦΑ Σούπερ Καπ το 1999 και το Σουπερκόπα Ιταλιάνα το 2000. Με την εθνική της Αργεντινής, ο Σιμεόνε έχει πραγματοποιήσει 106 συμμετοχές και εκπροσώπησε τη χώρα του στα Μουντιάλ 1994, 1998 και 2002, και σε τέσσερα Κόπα Αμέρικα, κερδίζοντας το τουρνουά το 1991 και το 1993. Επίσης κέρδισε το ασημένιο μετάλλιο στους Ολυμπιακούς Αγώνες του 1996.

Ως προπονητής, ο Σιμεόνε έχει πέρασει από τον πάγκο των Ρασίγκ Κλουμπ, Εστουντιάντες δε Λα Πλάτα, Ρίβερ Πλέιτ, Σαν Λορένθο και Κατάνια, πριν αρχίσει να προπονεί την Ατλέτικο Μαδρίτης το 2011. Κατέκτησε το πρωτάθλημα Αργεντινής τόσο με την Εστουντιάτες όσο και την Ρίβερ Πλέιτ, αλλά σημείωσε τις μεγαλύτερες επιτυχίες του με την Ατλέτικο Μαδρίτης, κερδίζοντας δύο φορές το πρωτάθλημα της Λα Λίγκα (2014 κ' 2021), το Κόπα ντελ Ρέι (2013), το Σούπερ Καπ Ισπανίας (2014), δύο Γιουρόπα Λιγκ (2012 κ' 2018), δύο ΟΥΕΦΑ Σούπερ Καπ (2012 κ' 2018), ενώ έφτασε δύο φορές στον τελικό του Τσάμπιονς Λιγκ (2014 κ' 2016).
Αλεξάντερ Βλάχος

Ο Αλεξάντερ Βλάχος (αγγλικάː Alexander Vlahos, γεννημένος στις 30 Ιουλίου 1988) είναι Ελληνοουαλός ηθοποιός και σκηνοθέτης, γνωστός για τη συμμετοχή του στις τηλεοπτικές σειρές "Μέρλιν" και "Βερσαλλίες".
Αμαλία της Έσσης-Ντάρμστατ

Η Αμαλία της Έσσης-Ντάρμστατ ("Amalie von Hessen-Darmstadt", 20 Ιουνίου 1754 – 21 Ιουνίου 1832) ήταν κόρη του Λουδοβίκου Θ΄, Λανδγράβου της Έσσης-Ντάρμστατ.
Παναγία Κανακαριά

Η Παναγία Κανακαριά είναι βυζαντινός ναός ο οποίος βρίσκεται στη Λυθράγκωμη (Μπολτασλί), στη χερσόνησο της Καρπασίας της επαρχίας Αμμοχώστου στην Κύπρο. Από το 1974, η ευρύτερη περιοχή στην οποία βρίσκεται ο ναός ανήκει στο μη αναγνωρισμένο κράτος της Βόρειας Κύπρου. Η Παναγία Κανακαριά είναι γνωστή για τα βυζαντινά ψηφιδωτά του 6ου αιώνα μ.Χ. που βρίσκονταν στο εσωτερικό της πριν αποκολληθούν από αρχαιοκάπηλους στα τέλη της δεκαετίας του 1970, όπως συνέβη και στη γειτονική Παναγία της Κυράς.
Τζορντάνα Μπρούστερ

Η Τζορντάνα Μπρούστερ ("Jordana Brewster" ; 26 Απριλίου 1980) είναι Αμερικανίδα ηθοποιός και μοντέλο. Έκανε την πρώτη της εμφάνιση στην υποκριτική σε ένα επεισόδιο του "All My Children" το 1995 και έπειτα συμμετείχε ως γκεστ στην σειρά "As the World Turns", για την οποία έλαβε υποψηφιότητα στα Soap Opera Digest Award το 1997 στην κατηγορία Καλύτερος Έφηβος Ηθοποιός. Ο πρώτος ρόλος της στον κινηματογράφο ήταν στην ταινία επιστημονικής φαντασίας-τρόμου του Ρόμπερτ Ροντρίγκεζ "The Faculty" (1998).

Η αναγνωρισιμότητα ήρθε με την συμμετοχή της στην ταινία δράσης "The Fast and the Furious" (2001). Συμμετείχε επίσης στις συνέχειες της ίδιας ταινίας "Fast & Furious" (2009), "Fast Five" (2011), "Fast & Furious 6" (2013), "Furious 7" (2015) και θα συμμετάσχει και στην επόμενη ταινία "F9" (2021). Άλλες συμμετοχές της περιλαμβάνουν την δραματική ταινία "The Invisible Circus" (2001), την κωμωδία δράσης "D.E.B.S." (2004) και την ταινία τρόμου "The Texas Chainsaw Massacre: The Beginning" (2006).

Η Μπρούστερ συμμετείχε στην σειρά του TNT "Dallas" από το 2012 έως το 2014. Συμμετείχε επίσης στην πρώτη σεζόν στην σειρά "American Crime Story" (2016) και πρωταγωνίστησε στην ταινία δράσης του Fox "Lethal Weapon" (2016-2018).
Φρανσίκο Καστίγιο

Ο Φρανσίκο Καστίγιο (Βαρκελώνη, 9 Ιανουαρίου 1921 – 7 Ιανουαρίου 1997) ήταν Ισπανός αθλητής της κολύμβησης και της υδατοσφαίρισης.

Γεννήθηκε το 1921 στη Βαρκελώνη και ήταν αθλητής της ΚΝ Μπαρτσελόνα.Το 1948 κατέκτησε το Πρωτάθλημα κολύμβησης της Καταλονίας στα 400 μέτρα ελεύθερο και το ίδιο έτος στη μεγάλη απόσταση στο αγώνα "Travessia del Port de Barcelona".

Στην υδατοσφαίριση ήταν πρωταθλητής Καταλονίας το 1941, 1943, 1944, 1945, 1946, 1947, 1948, 1949, 1950, 1951, 1952 και το 1953 και πρωταθλητής Ισπανίας το 1943, 1944, 1945, 1946, 1947, 1948, 1949, 1950, 1951, 1952, 1953, 1956, 1957 και το 1958. 

Με την εθνική ομάδα υδατοσφαίρισης της Ισπανίας ήταν τριάντα επτά φορές διεθνής. Κατέκτησε το χρυσό μετάλλιο στους Α' Μεσογειακούς αγώνες της Αλεξάνδρειας το 1951. Το 1948 συμμετείχε στους Ολυμπιακούς Αγώνες του Λονδίνου και το 1952 στους Ολυμπιακούς αγώνες του Ελσίνκι στους οποίους κατέλαβε την 8η θέση. 

Το 1952 έλαβε τιμητική πλάκα από την Ισπανική Ομοσπονδία και το 1958 το Μετάλλιο της Καταλανικής Ομοσπονδίας. Πέθανε το 1997 στη Βαρκελώνη σε ηλικία 75 ετών.
Κλερ Τρέβορ

Η Κλερ Τρέβορ ("Claire Trevor", γεννημένη ως "Claire Wemlinger", 8 Μαρτίου 1910 – 8 Απριλίου 2000) ήταν Αμερικανίδα ηθοποιός.

Εμφανίστηκε σε 68 ταινίες από το 1933 έως το 1982, κερδίζοντας το Όσκαρ Β' Γυναικείου Ρόλου για την ταινία "Key Largo" (1948) και λαμβάνοντας υποψηφιότητες για τους ρόλους της στις ταινίες "The High and the Mighty" (1954) και "Dead End" (1937). Ήταν η πρώτη ηθοποιός που επιλέχθηκε για την ταινία "Stagecoach" (1939) ; το βιογραφικό της ήταν πλουσιότερο από του Τζον Γουέιν εκείνη την περίοδο.
Σάρα Σίλβερμαν

Η Σάρα Σίλβερμαν (Sarah Kate Silverman, 1 Δεκεμβρίου 1970) είναι Αμερικανίδα κωμικός, ηθοποιός, τραγουδίστρια, παραγωγός και συγγραφέας. Το κωμικό έργο της ασχολείται με κοινωνικά ταμπού και αντικρουόμενα θέματα όπως ο ρατσισμός, ο σεξισμός, η πολιτική και η θρησκεία. Για την προσφορά της στην τηλεόραση, έχει κερδίσει δυο βραβεία Έμμυ.

Η Σίλβερμαν ήταν συγγραφέας και συμμετέχουσα στο "Saturday Night Live" ενώ πρωταγωνίστησε και έκανε την παραγωγή στο "The Sarah Silverman Program", που προβλήθηκε από το 2007 έως το 2010 στο Comedy Central, για το οποίο ήταν υποψήφια για βραβείο Έμμυ Καλύτερης Πρωταγωνίστριας σε Κωμική Σειρά. Κυκλοφόρησε μια αυτοβιογραφία με τίτλο "The Bedwetter" το 2010. Επίσης εμφανίστηκε και σε άλλα τηλεοπτικά προγράμματα, όπως στα "Mr. Show" και "VIP", ενώ πρωταγωνίστησε και σε ταινίες, συμπεριλαμβανομένων των "Who's the Caboose?" (1997), "School of Rock" (2003), "Wreck-It Ralph" (2012),  "A Million Ways to Die in the West" (2014) και "Ralph Breaks the Internet" (2018). Το 2015, πρωταγωνίστησε στην δραματική ταινία "I Smile Back", για την οποία ήταν υποψήφια για Screen Actors Guild Award Καλύτερης Ερμηνείας από Γυναίκα Ηθοποιό σε Πρωταγωνιστικό Ρόλο.

Στις γενικές εκλογές 2016, δραστηριοποιήθηκε αρκετά με την πολιτική ; αρχικά έκανε εκστρατεία για την Bernie Sanders και αργότερα υποστήριξε την Χίλαρυ Κλίντον. Παρουσίασε το διαδικτυακό μεταμεσονύκτιο talk show "I Love You, America with Sarah Silverman" από το 2017 μέχρι τα τέλη 2018.
Γιουσούφ Ακτσουρά

Ο Γιουσούφ Ακτσουρά (; 2 Δεκεμβρίου 1876 - 11 Μαρτίου 1935) ήταν εξέχων Τούρκος πολιτικός, συγγραφέας και ιδεολόγος με Ταταρική εθνική καταγωγή. Αναπτύχθηκε σε εξέχοντα ιδεολόγο και υποστηρικτή του Παντουρκισμού κατά την πρώιμη δημοκρατική περίοδο, του οποίου τα γραπτά έγιναν ευρέως διαδεδομένα και ο οποίος έγινε ένας από τους κορυφαίους καθηγητές πανεπιστημίων στην Κωνσταντινούπολη.
Λέοντας Λιβαδιών Λάρνακας

Ο Λέοντας Λιβαδιών Λάρνακας είναι κυπριακή πετοσφαιρική ομάδα ανδρών με έδρα τα Λιβάδια της επαρχίας Λάρνακα. Ιδρύθηκε το 2017. Συμμετέχει στη Β΄ κατηγορία Κύπρου. Έδρα της ομάδας είναι η Κλειστή Αίθουσα Λυκείου Λειβαδιών.
Νεοκλασική Τριλογία Αθηνών

Η Νεοκλασική Τριλογία Αθηνών, γνωστή και ως Αθηναϊκή Τριλογία, αποτελεί συγκρότημα τριών δημοσίων κτιρίων νεοκλασικής αρχιτεκτονικής που βρίσκεται επί της οδού Πανεπιστημίου στην Αθήνα, μεταξύ της πλατείας Συντάγματος και της πλατείας Ομονοίας. Όλα τα κτίρια, από τα οποία απαρτίζεται το συγκρότημα, ανεγέρθηκαν έπειτα από δωρεές ιδιωτών. Το όνομα του το οφείλει στον Θεόφιλο Χάνσεν, ενός εκ των αρχιτεκτόνων, ο οποίος του έδωσε αυτή την ονομασία το 1902 μετά την ολοκλήρωση και του Βαλλιάνειου Μεγάρου.
Πανιδαλιακός

Ο Πανιδαλιακός είναι κυπριακή πετοσφαιρική ομάδα γυναικών με έδρα το Δάλι της επαρχίας Λευκωσίας. Ιδρύθηκε το 1992. Συμμετέχει στη Β΄ κατηγορία Κύπρου. Έδρα της ομάδας είναι η Κλειστή Αίθουσα Λυκείου Ιδαλίου.
Μίκι Μούστερ

Ο Νικολάι Μούστερ (22 Νοεμβρίου 1925 - 7 Μαΐου 2018), που έγινε γνωστός ως Μίκι Μούστερ, ήταν Σλοβένος πανεπιστημιακός γλύπτης, εικονογράφος, γελοιογράφος και κομίστας. Θεωρείται πρωτοπόρος στον τομέα των κόμικς και των κινούμενων σχεδίων στη Σλοβενία, γνωστός για τη σειρά των κόμικς με τους χαρακτήρες Zvitorepec, Trdonja και Lakotnik καθώς και για τηλεοπτικές διαφημίσεις με κινούμενα σχέδια.
Όλεχ Βίνικ

Ο Όλεχ Βίνικ (, γεν. στις 31 Ιουλίου 1973) είναι Ουκρανός συνθέτης, τραγουδιστής, τραγουδοποιός και ηθοποιός. Έχει εμφανιστεί στη Γερμανία, στην Αυστρία και στην Ελβετία ως βασικός ηθοποιός δημοφιλών μιούζικαλ με το σκηνικό όνομα OLEGG.
Άνυδρο καλοκαίρι

To Άνυδρο καλοκαίρι (γνωστό και ως Reflections, ) είναι μια ασπρόμαυρη τουρκική δραματική ταινία του 1964, σε συμπαραγωγή, σενάριο (εν μέρει) και σκηνοθεσία του Metin Erksan, βασισμένη σε ένα μυθιστόρημα του Νετζατί Τζουμαλέ, με τον Erol Taş ως καπνοπαραγωγό, ο οποίος φράζει ένα ποτάμι για να αρδεύσει τη δική του ιδιοκτησία και να καταστρέψει τους ανταγωνιστές του. Το έργο είναι επίσης διαθέσιμο σε μια μεταγλωττισμένη στα αγγλικά αμερικανική θεατρική έκδοση με τίτλο Reflections"," σε παραγωγή του William Shelton.

Ο Μάρτιν Σκορσέζε υποστήριξε τη συντήρηση της ταινίας, η οποία είναι διαθέσιμη σε DVD.
Τίβανταρ Τσόντβαρι Κόστκα

Ο Τίβανταρ Τσόντβαρι Κόστκα (ουγγρική προφορά: [ˈTivɒdɒr ˈt͡ʃontvaːri ˈkostkɒ], 5 Ιουλίου 1853 - 20 Ιουνίου 1919) ήταν ένας Ούγγρος ζωγράφος που συμμετείχε στο πρωτοποριακό κίνημα των αρχών του εικοστού αιώνα. Εργάστηκε κυρίως στη Βουδαπέστη και ήταν ένας από τους πρώτους Ούγγρους ζωγράφους που έγινε γνωστός στην Ευρώπη. Στις 15 Δεκεμβρίου 2006, η Πινακοθήκη Kieselbach της Βουδαπέστης πούλησε σε δημοπρασία τον πιο ακριβό πίνακα του Τσόντβαρι μέχρι στιγμής. Το Rendezvous (Συνάντηση εραστών) (1902) αγοράστηκε από έναν ανώνυμο πελάτη για περισσότερα από ένα εκατομμύριο ευρώ.

Έργα του Τσόντβαρι βρίσκονται στην Εθνική Πινακοθήκη της Ουγγαρίας στη Βουδαπέστη και στο Μουσείο Τσόντβαρι στο Πετς, μεταξύ άλλων φορέων και ιδιωτικών συλλεκτών.